Direktiva Sveta

z dne 19. decembra 1991

o ustanovitvi Odbora za zavarovanja

(91/675/EGS)

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti in zlasti tretjega stavka člena 57(2) Pogodbe,

ob upoštevanju predloga Komisije [1],

v sodelovanju z Evropskim parlamentom [2],

ob upoštevanju mnenja Ekonomsko-socialnega odbora [3],

ker Svet na Komisijo prenese izvedbena pooblastila glede predpisov, ki jih sprejme Svet;

ker so za uporabo direktiv Sveta o zavarovanju razen življenjskega zavarovanja in življenjskem zavarovanju potrebne izvedbene določbe; ker bodo občasno potrebne zlasti tehnične prilagoditve, da se upošteva razvoj v zavarovalniškem sektorju; ker je primerno, da se te določbe sprejmejo v skladu s postopkom iz različice (b) postopka III člena 2 Sklepa Sveta 87/373/EGS z dne 13. julija 1987, ki določa postopke za izvajanje izvedbenih določb, prenesenih na Komisijo [4];

ker je za ta namen treba ustanoviti Odbor za zavarovanja;

ker ustanovitev Odbora za zavarovanje ne izključuje drugih oblik sodelovanja med organi, ki nadzirajo začetek opravljanja in opravljanje dejavnosti zavarovalnic, in zlasti ne sodelovanja v okviru Konference o organih za zavarovalni nadzor, ki je pristojna predvsem za pripravo protokolov za izvajanje direktiv Skupnosti; ker bi bilo tesno sodelovanje med odborom in konferenco posebno koristno;

ker je zaradi preučitve problemov pri zavarovanju razen življenjskega zavarovanja in življenjskem zavarovanju zaželeno sodelovanje med pristojnimi organi in Komisijo; ker je primerno, da se ta naloga prenese na Odbor za zavarovanja; ker naj se zagotovi še nemoteno usklajevanje dejavnosti tega odbora z dejavnostmi drugih odborov podobne narave, ki so ustanovljeni s pravnimi akti Skupnosti,

SPREJEL NASLEDNJO DIREKTIVO:

Člen 1

1. Komisiji pomaga odbor, ki se imenuje "Odbor za zavarovanja", v nadaljnjem besedilu "odbor", ki ga sestavljajo predstavniki držav članic in mu predseduje predstavnik Komisije.

2. Odbor sprejme svoj poslovnik.

Člen 2

1. Kadar Svet v predpisih, ki jih sprejme na področju neposrednega zavarovanja razen življenjskega zavarovanja in neposrednega življenjskega zavarovanja, na Komisijo prenese izvedbena pooblastila za njihovo izvajanje, se uporablja postopek, določen v odstavku 2.

2. Predstavnik Komisije predloži odboru osnutek potrebnih ukrepov. Odbor poda svoje mnenje o osnutku v roku, ki ga lahko glede na nujnost zadeve določi predsednik. Mnenje se sprejme z večino iz člena 148(2) Pogodbe, ki je določena za sprejemanje sklepov, ki jih mora Svet sprejeti na predlog Komisije. Glasovi predstavnikov držav članic v odboru se ponderirajo na način, ki je določen v navedenem členu. Predsednik ne glasuje.

Komisija sprejme predvidene ukrepe, če so v skladu z mnenjem odbora.

Če predvideni ukrepi niso v skladu z mnenjem odbora ali če mnenje ni bilo podano, Komisija brez odlašanja predloži Svetu v sprejetje predlog ukrepov. Svet odloča s kvalificirano večino.

Če Svet ne odloči v treh mesecih po prejemu predloga, predlagane ukrepe sprejme Komisija, razen kadar se Svet z navadno večino izreče proti navedenim ukrepom.

Člen 3

1. Odbor preuči vsa vprašanja, ki se nanašajo na uporabo predpisov Skupnosti v zvezi z zavarovalniškim sektorjem in zlasti direktiv o neposrednem zavarovanju.

Komisija se lahko z odborom tudi posvetuje o novih predlogih, ki jih namerava predložiti Svetu glede nadaljnjega usklajevanja na področju neposrednega življenjskega zavarovanja in neposrednega neživljenjskega zavarovanja.

2. Odbor ne obravnava posebnih problemov, ki se nanašajo na posamezne zavarovalnice.

Člen 4

Odbor prične z delom 1. januarja 1992.

Člen 5

Ta direktiva je naslovljena na države članice.

V Bruslju, 19. decembra 1991

Za Svet

Predsednik

P. Dankert

[1] UL C 230, 15.9.1990, str. 5.

[2] UL C 240, 16.9.1991, str. 117, in UL C 305, 25.11.1991.

[3] UL C 102, 18.4.1991, str. 11.

[4] UL št. L 197, 18. 7. 1987, str. 33.

--------------------------------------------------